Opettajien ammatillinen toimijuus: ammatillisen toimijuuden ilmenemismuodot työympäristössä
Opettajien työssä jaksaminen ja vaikutusmahdollisuudet työympäristössä ovat jatkuvassa muutoksessa koulutusuudistusten ja kehityspaineen takia. Aikaisemmassa tutkimuksessa on tullut esille, että rakenteelliset koulutusmuutokset ja muutospaine vaikuttivat opettajien työssä jaksamiseen ja kokemuksiin ammatillisesta toimijuudesta. Tässä kandidaatintutkielmassa keskeisenä osana on ammatillinen toimijuus sekä ammatillinen identiteetti, joka aikaisemman tutkimuksen perusteella osoittautui merkittäväksi tekijäksi suhteessa ammatilliseen toimijuuteen. Tutkielman tarkoituksena on tutkia opettajien ammatillisen toimijuuden ilmenemismuotoja ja vastata tutkimuskysymykseen siitä, miten se tulee esille aikaisemmassa tutkimuskirjallisuudessa. Tutkielman tarkoituksena on myös tarkastella tapoja, joilla opettajien ammatillista toimijuutta ja sen ilmenemismuotoja kuvataan. Tutkielma toteutettiin kuvailevana kirjallisuuskatsauksena, jossa aiheesta luodaan laaja yleiskuva ja kootaan yhteen aikaisempaa tutkimuskirjallisuutta. Tutkielmaan valikoitui kuusi tutkimusartikkelia tietokantahaun avulla. Tutkimusartikkelit antoivat monipuolisen kuvan opettajien ammatillisesta toimijuudesta. Aineiston analyysi toteutettiin induktiivisella sisällönanalyysillä. Opettajien ammatillinen toimijuus ilmeni laajasti työympäristössä osallisuutena, työn suunnitteluna ja itsenäisessä työn toteuttamisessa sekä oman toiminnan reflektoimisena ja ammatillinen toimijuus oli sekä yksilöllisesti, että kollektiivisesti rakentuva. Ammatillinen toimijuus oli myös selkeästi yhteydessä ammatillisen identiteetin kanssa ja niiden suhde toisiinsa oli merkityksellinen. Omaksuttu ammatillinen identiteetti vahvisti ammatillista toimijuutta. Ammatillisen identiteetin todettiin vaikuttavan siihen, miten ammatillista toimijuutta toteutetaan työympäris-tössä. Lisäksi havaittiin, että koulutusmuutokset vaikuttivat kokemuksiin ammatillisesta toimijuudesta ja opettajien jaksamiseen työympäristössä. Opettajien ammatillisen toimijuuden kokonaisvaltainen ymmärtäminen on opettajuuden toteutumisen kannalta merkityksellistä. Myös opettajien mahdollisuus oman toiminnan suunnitteluun ja toteuttamiseen tulee ottaa koulutusuudistuksissa ja toiminnan kehittämisessä huomioon. Opettajien ammatillisen identiteetin vahvistumisen ja ammatillisen toimijuuden kannalta on oleellista, että opettajilla on mahdollisimman laajat vaikutusmahdollisuudet omassa työyhteisössä.
ammatillinen toimijuus, ammatillinen identiteetti, kollektiivinen identiteetti, sosiaalinen identiteetti
Networked Digital Library of Theses and Dissertations